Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2019/C 370/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

PAUILLAC

PDO-FR-A0713-AM03

Datum obvestila: 9. avgust 2019

OPIS ODOBRENIH SPREMEMB IN RAZLOGI ZANJE

1. Razmejeno območje parcel

V drugo alineo odstavka 2 točke IV poglavja I specifikacije proizvoda je dodan datum 6. september 2018.

2. Geografsko območje

V odstavku 1 točke IV specifikacije proizvoda:

— so za besedo „potekajo“ dodane besede „na podlagi uradnega geografskega kodeksa z dne 27. aprila 2018“,

— je črtana občina „Cissac-Médoc“.

Ta sprememba je bila uvedena zaradi razmejitev, pri katerih je bilo ugotovljeno, da se parcele v občini Cissac-Médoc ne uporabljajo za označbe, zato je bila občina umaknjena z geografskega območja.

Posledično je spremenjena točka 1.6 enotnega dokumenta o geografskem območju.

3. Povezava z geografskim območjem

V točki (a) odstavka 1 točke X specifikacije proizvoda sta črtani besedi „Cissac-Médoc“.

Ta sprememba je posledica spremembe geografskega območja.

Ta sprememba ne vpliva na enotni dokument.

4. Parcele zunaj občine Pauillac

Po opravljenih razmejitvah je bil posodobljen seznam parcel zunaj občine Pauillac, ki lahko uporabljajo označbo „Pauillac“.

Ta sprememba ne vpliva na enotni dokument.

ENOTNI DOKUMENT

1. Ime proizvoda

Pauillac

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

Označba „Pauillac“ se uporablja samo za mirna rdeča vina.

Ta vina imajo:

— najmanjši volumenski delež naravnega alkohola: 11 %,

— volumenski delež skupnega alkohola po obogatitvi: 13,5 %,

— vsebnost jabolčne kisline: ≤ 0,30 g/l,

— vsebnost fermentirnih sladkorjev: ≤ 2 g/l,

— vsebnost hlapnih kislin za vina, ki se tržijo neustekleničena: ≤ 13,26 meq/l do 31. julija leta, ki sledi letu trgatve, in ≤ 16,33 meq/l po tem datumu.

Barva vin z označbo „Pauillac“ je zelo poudarjena. Ta vina so močna in dobro strukturirana, zlasti zaradi zvrščanja, pri katerem še posebno prevladuje sorta cabernet sauvignon N. Iz tega izhaja taninska struktura, zaradi katere so ta vina izredno primerna za staranje. Vendar sorta merlot N ostaja prisotna, ker daje zaokroženost in sadežnost. Strukturo in kompleksnost krepi sorta cabernet franc N, redkeje celo sorta petit-verdot N. Ta vina po dolgem staranju razvijejo zelo kompleksno cvetico.

Druga merila so v skladu z veljavno zakonodajo.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki

Posebni enološki postopek

— Tehnike obogatitve z rektifikacijo so dovoljene do koncentracije 15 %.

— Po obogatitvi volumenski delež skupnega alkohola v vinu ne presega 13,5 %.

Pridelovalna praksa

Najmanjša gostota zasaditve vinske trte je 7 000 trsov na hektar.

Razdalja med vrstami ne sme biti večja od 1,50 metra, razmik med trsi v isti vrsti pa ne sme biti manjši od 0,80 metra.

Rez vinske trte se izvede najpozneje na stopnji razvitih listov (fenofaza 9 po Lorenzu).

Trsi se obrezujejo z naslednjima rezema z največ dvanajstimi očesi na trs:

— s tako imenovano rezjo „médoc“ na šparone ali rezjo na kratko in na šparone, pri čemer sta na trsu dva šparona z največ štirimi očesi na šparon za sorte vinske trte cot N, cabernet-sauvignon N, merlot N in petit verdot N ali največ petimi očesi na šparon za sorti vinske trte cabernet franc N in carmenère N. Nadomestni les se reže na dve vidni očesi,

— z rezjo na kratko na dva kordona ali pahljačasto rezjo na štiri krake.

Namakanje v obdobju rasti trte se lahko odobri v skladu z določbami člena D.645-5 zakonika o kmetijstvu in morskem ribištvu.

b. Največji donosi

63 hektolitrov na hektar

6. Razmejeno geografsko območje

Trgatev ter proizvodnja, obdelava in donegovanje vina potekajo na ozemlju občine Pauillac departmaja Gironde ter na parcelah, navedenih v Prilogi k specifikaciji proizvoda za naslednje občine: Saint-Estèphe, Saint-Julien Beychevelle in Saint-Sauveur.

7. Glavne sorte vinske trte

Petit verdot N

Cabernet franc N

Merlot N

Carmenère N

Cot N – malbec N

Cabernet-sauvignon N

8. Opis povezave

V departmaju Gironde in na osrednjem delu polotoka Médoc, 50 kilometrov severno od Bordeauxa na levem bregu ustja reke, geografsko območje pridelave kontrolirane označbe porekla „Pauillac“ zajema občino Pauillac ter del ozemlja občin Saint-Estèphe, Saint-Julien-Beychevelle in Saint-Sauveur.

Območje, na katerem se pridelujejo vina s to označbo, ima zmerno oceansko podnebje in ugodne podnebne dejavnike za vinogradništvo zaradi učinka toplotnega uravnavanja, ki ga omogočajo vode Atlantskega oceana in reke Gironde. Zaradi oceanskega podnebja, ki ga v posameznih letih spremljajo deževna jesenska obdobja nizkega zračnega pritiska ali pa vroče in zelo sončne pozne jeseni, ima vsak letnik svoje posebnosti. Vendar so glavne značilnosti te regije povezane predvsem z geološkimi značilnostmi tega sedimentnega bazena, edinstveno geološko zgodovino njegovih tal, obliko in topografijo, pa tudi sedanjo pedološko sestavo vinorodnih zemljišč.

Območje pridelave zajema parcele, na katerih so tla gruščnata ali peščeno-gruščnata, če je le malo drobnega peska, ki ga običajno nanese veter, in so tla ustrezno prepustna. Tla v občini Pauillac so idealna za pridelavo sorte cabernet-sauvignon N, vendar tam zelo dobro uspeva tudi sorta merlot N. Nasprotno so parcele, ki ležijo na mlajših naplavinah, na peščenih ploščah, nastalih zaradi delovanja vetra, ki so obsežne ali slabo odcedne, ker ležijo na neprepustni zemeljski podlagi, izločene z območja parcel, primernih za pridelavo. Enako velja za umetno spremenjene in pozidane parcele ali parcele, ki se izkoriščajo za pridobivanje gramoza. Obdelovanje vinograda je zelo selektivno z omejenim razmikom med vrstami ter uravnavanjem največje obremenitve parcele in posameznega trsa.

Kakovost in značilnost vin s kontrolirano označbo porekla „Pauillac“ izhajata iz narave tal in njihove topografske lege v bližini rečnega ustja, ki vinograde varuje pred skrajnimi podnebnimi razmerami.

Še bolj kot pri drugih označbah za vina s polotoka Médoc so bili izjemni vinogradi („crus“) občine Pauillac v različnih razvrstitvah posestev, opravljenih od konca 17. stoletja, deležni velikega priznanja. Z 18 „crus classés“ (med katerimi sta bila prva Lafite-Rothschild, Latour leta 1855 in Mouton-Rothschild leta 1973) ima ta občina danes največje število „crus classés“.

Barva vin z označbo „Pauillac“ je zelo poudarjena. Ta vina so močna in dobro strukturirana, zlasti zaradi zvrščanja, pri katerem še posebno prevladuje sorta cabernet sauvignon N. Iz tega izhaja taninska struktura, zaradi katere so ta vina izredno primerna za staranje. Vendar sorta merlot N ostaja prisotna, ker daje zaokroženost in sadežnost. Strukturo in kompleksnost krepi sorta cabernet franc N, redkeje celo sorta petit-verdot N. Ta vina po dolgem staranju razvijejo zelo kompleksno cvetico.

Način obdelovanja vinograda z dejansko gostoto, ki precej presega 7 000 trsov na hektar, zahtevanih v specifikaciji označbe, omogoča, da se z uravnavanjem donosa pridobiva zelo zrelo, zdravo in zelo koncentrirano grozdje. Tako je mogoča zelo dolga maceracija in velika ekstrakcija, s katerima se doseže potrebna struktura za staranje. Zato je nepogrešljivo vsaj šestmesečno donegovanje, da se spodbudi povezovanje taninov in antocianov, potrebno za stabilizacijo barve in zaokroženje taninov, ki tako izgubijo svojo trdoto.

9. Bistveni dodatni pogoji (pakiranje, označevanje, ostale zahteve)

Pravni okvir:

zakonodaja EU

Vrsta dodatnega pogoja:

izjema pri proizvodnji na opredeljenem geografskem območju

Opis pogoja:

Območje v neposredni bližini, opredeljeno z izjemo za proizvodnjo, obdelavo in donegovanje vin, poleg parcel, navedenih v Prilogi, zajema ozemlje naslednjih občin departmaja Gironde: Cissac-Médoc, Saint-Estèphe, Saint-Julien-Beychevelle, Saint-Laurent-Médoc, Saint-Sauveur, Saint-Seurin-de-Cadourne in Vertheuil.

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Pri označevanju se lahko navede večja geografska enota, „Bordeaux - Médoc“, „Vin de Bordeaux - Médoc“ ali „Grand Vin de Bordeaux - Médoc“.

Velikost črk za to poimenovanje niti po višini niti po širini ne presega dveh tretjin velikosti črk, ki sestavljajo ime kontrolirane označbe porekla.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-6d2525a4-0869-49f7-97bf-4a489bee5499

(1) Delegirana uredba Komisije (EU) 2019/33 z dne 17. oktobra 2018 o dopolnitvi Uredbe (EU) št. 1308/2013 Evropskega parlamenta in Sveta v zvezi z vlogami za zaščito označb porekla, geografskih označb in tradicionalnih izrazov v vinskem sektorju, postopkom ugovora, omejitvami uporabe, spremembami specifikacij proizvoda, preklicem zaščite ter označevanjem in predstavitvijo (UL L 9, 11.1.2019, str. 2).